Doringbaai is 'n dorpie in die Suid-Afrikaanse provinsie Wes-Kaap. Doringbaai ressorteer onder die Matzikama Plaaslike Munisipaliteit, wat weer onder die Weskus-distriksmunisipaliteit val. Die R362-streeksroete begin hier en verbind die dorp met die N7-nasionale pad by Klawer.
Die kortstondige Louis Rood Plaaslike Raad, wat Doringbaai en Strandfontein 'n paar jaar lank bestuur het, het in 1991 'n wapen by die Buro vir Heraldiek geregistreer. Die raad se opvolger, die Doringbaai/Strandfontein Plaaslike Raad, het die wapen in 1996 op sy naam herregistreer.
Die wapen was : Deurlopend ingeboe kepersgewys verdeel, groen en goud, in die skildhoof twee goue veldblomme en in die skildvoet 'n halwe uitkomende rooi kreef. Die helmteken was 'n Vaalstrandkiewiet en die wapenspreuk was Mare didat.